Document ID: 32012D0141

A BIZOTTSÁG VÉGREHAJTÁSI HATÁROZATA
(2012. március 6.)
az Észak-Görögországban előforduló veszettség elleni sürgősségi intézkedések finanszírozásáról
(az értesítés a C(2012) 1354. számú dokumentummal történt)
(Csak a görög nyelvű szöveg hiteles)
(2012/141/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 8. cikke (2) bekezdésére,
mivel:
(1)
A 2009/470/EK határozat előírja, hogy ha az említett határozat I. mellékletében felsorolt betegségek valamelyikének egy harmadik országban vagy tagállamban való előfordulása vagy terjedése közvetlen veszélyt jelent egy tagállam számára, határozat hozható a helyzetnek megfelelő intézkedések elfogadásáról, valamint a megtett lépések sikeréhez különösen szükségesnek ítélt intézkedésekhez nyújtandó uniós pénzügyi hozzájárulásról.
(2)
A veszettség olyan állatbetegség, amely elsősorban a vadon élő és a házi húsevőket fenyegeti, és komoly közegészségügyi következményekkel jár. A veszettség a 2009/470/EK határozat I. mellékletében felsorolt betegségek egyike.
(3)
Görögországban 1987 óta nem észleltek veszettséget. Ugyanakkor, mivel a közelmúltban kimutatták ezt a betegséget Macedónia Volt Jugoszláv Köztársaságban, sürgősen meg kell erősíteni a veszettség felügyeletét Észak-Görögországban annak megállapítására, hogy a betegség átterjedt-e a tagállam területére, illetve, hogy a veszettség terjedésének megállítása és a betegség felszámolása érdekében a vadon élő húsevők milyen mértékű és körű orális immunizációjára van szükség.
(4)
2012. január 27-én Görögország sürgősségi tervet nyújtott be a Bizottsághoz a veszettség felügyeletének megerősítésére (a továbbiakban a terv). A Bizottság az értékelés elvégzését követően elfogadhatónak találta a tervet. Ezért kívánatos, hogy a terv keretében végrehajtott egyes intézkedések uniós pénzügyi hozzájárulásban részesüljenek.
(5)
Görögország tájékoztatta a Bizottságot arról, hogy a veszettséget vizsgáló nemzeti referencialaboratóriuma nem rendelkezik elegendő számú munkatárssal ahhoz, hogy el tudja végezni a terv végrehajtásához szükséges megnövelt mennyiségű vizsgálatot. Tekintettel a jelenlegi nehéz pénzügyi helyzetre és a terv felállításának és végrehajtásának sürgős voltára, a kifejezetten a tervben foglalt laboratóriumi vizsgálatok elvégzésére felvett laboratóriumi munkatársak alkalmazásának költségeit célszerű lenne felvenni az uniós pénzügyi hozzájárulásból támogatható költségek közé.
(6)
Tekintettel a terv végrehajtásának sürgősségére, uniós pénzügyi hozzájárulást indokolt biztosítani 2012. január 27-től, amikor is a tervet finanszírozásra benyújtották a Bizottsághoz.
(7)
Ez a határozat a költségvetési rendelet 75. cikke értelmében vett finanszírozási határozatnak minősül.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Bizottság jóváhagyja a Görögország által 2012. január 27-én a veszettség felügyeletének megerősítésére benyújtott sürgősségi tervhez (a továbbiakban a terv) biztosítandó uniós pénzügyi hozzájárulást (a továbbiakban pénzügyi hozzájárulás) a 2012. január 27-től2012. december 31-ig tartó időszakra.
2. cikk
(1) A pénzügyi hozzájárulás teljes összege nem haladhatja meg a 60 000 EUR-t.
(2) A pénzügyi hozzájárulás átalányösszege a terv keretében begyűjtött és veszettségi vizsgálatnak alávetett vadon élő állatonként 5 EUR.
(3) A pénzügyi hozzájárulás összege a program keretében a veszettség kimutatása, valamint a veszettségvírus izolálása és karakterizálása érdekében elvégzett laboratóriumi vizsgálatok költségeinek 75 %-a.
Az említett költségek az alábbiakat foglalják magukban:
a)
a tesztkészletek, a reagensek és a laboratóriumi vizsgálatok elvégzéséhez használt valamennyi fogyóeszköz beszerzési költsége;
b)
az a) pontban említett költségek teljes összegének 7 %-ával megegyező általános költségek.
A fluoreszkáló ellenanyagpróba téríthető költségeinek maximális összege ugyanakkor nem haladhatja meg a 12 EUR-t vizsgálatonként.
(4) A pénzügyi hozzájárulás összege a (3) bekezdésben említett laboratóriumi tesztek elvégzésére felvett laboratóriumi munkatársak alkalmazásából adódó költségek 75 %-a.
Az említett költségek az alábbiakat foglalják magukban:
a)
a munkatársaknak fizetett díjazás vagy a munkatársak társadalombiztosítási járulékokkal és a javadalmazásukban foglalt, jogszabályilag előírt egyéb járulékokkal növelt tényleges fizetése;
b)
az a) pontban említett költségek teljes összegének 7 %-ával megegyező általános költségek.
Az említett munkatársak alkalmazási költségeinek maximálisan megtéríthető összege ugyanakkor nem haladhatja meg a 25 000 EUR-t.
3. cikk
(1) A közösségi pénzügyi hozzájárulás feltétele, hogy Görögország:
a)
az uniós jogszabályok vonatkozó rendelkezéseinek - beleértve a versenyjogi és közbeszerzési szabályokat, valamint az állami támogatásokra vonatkozó szabályokat is - megfelelően hajtsa végre a tervet;
b)
az I. melléklet értelmében legkésőbb az alább meghatározott időpontig időközi technikai jelentést nyújt be a Bizottsághoz:
i.
a 2012. január 27-től2012. április 30-ig tartó időszakra vonatkozó technikai jelentés benyújtási határideje 2012. május 31.;
ii.
a 2012. május 1-jétől2012. augusztus 31-ig tartó időszakra vonatkozó technikai jelentés benyújtási határideje 2012. szeptember 30.;
c)
az I. és a II. mellékletnek megfelelően egy végleges technikai jelentést és egy pénzügyi jelentést nyújt be legkésőbb 2013. február 28-ig a 2012. január 27-től2012. december 31-ig tartó időszakra vonatkozóan;
d)
kielégítően végrehajtja a tervben előirányzott intézkedéseket.
(2) Amennyiben Görögország nem teljesíti az (1) bekezdésben szereplő feltételeket, a Bizottság a meg nem felelés jellegét és súlyosságát, valamint az Unió által elszenvedett pénzügyi veszteséget figyelembe véve csökkenti a pénzügyi hozzájárulást.
4. cikk
Ezt a határozatot 2012. január 27-től kell alkalmazni.
5. cikk
E határozat címzettje a Görög Köztársaság.
Kelt Brüsszelben, 2012. március 6-án.

Labels: 19
5
7
0
6
18